מה זה שמן ריק סימפסון?
בריא בישראל > שאלות > קנאביס רפואי > מה זה שמן ריק סימפסון?
מה זה שמן ריק סימפסון? ומה המטרה שלו?
שמן ריק סימפסון, המוכר בעולם בשמו האמריקאי המקוצר RSO (ראשי תיבות של “שמן ריק סימפסון”) הוא כינוי לתמצית קנאביס אלכוהולית בה קיים ריכוז גבוה מאד (בפוטנציאל) של חומרים פעילים. הביטוי מתאר שמן קנאביס שהוכן על פי המתכון המקורי של ריק סימפסון, ומכיל THC בלבד.
השימוש בביטוי “שמן ריק סימפסון” נעשה לרוב בהקשר לא מדויק, מאחר ומדובר למעשה בערבוב של כמה מושגים אחרים. שמן קנאביס הוא שם כללי למיצוי של פרחי קנאביס בתמיסת אלכוהול מרוכזת, והביטוי “שמן ריק סימפסון” אמור לשמש כדי לתאר שמן בו קיים ריכוז גבוה במיוחד (לפחות 45%) של THC. אם כך, הרי ששמן קנאביס שיש בו ריכוז נמוך יותר של THC, אן לחלופין מכיל CBD במקום THC, אינו הלכה למעשה שמן ריק סימפסון.
עם זאת, כיום משמש הביטוי שמן ריק סימפסון כדי לתאר כל שמן קנאביס בו קיים ריכוז גבוה של חומר פעיל, לא משנה אם מדובר בשמן מבוסס THC או CBD, והשימוש בביטוי או בשם המקוצר RSO נעשה כדי להבדיל את השמן הזה משאר סוגי השמן שמספקות חברות הקנאביס הרפואי. השמן של החברות הרפואיות מכיל הרבה פחות חומר פעיל ולכן משפיע באופן חלש משמעותית, ובכך הוא נפרד משמן ריק סימפסון אותו מכינים המטופלים לרוב בעצמם.
באופן עקרוני, אף חברת קנאביס רפואי לא מציעה היום למטופליה אפשרות לקבל שמן ריק סימפסון אמיתי, שחור כמעט לחלוטין המכיל ריכוז גבוה של חומר פעיל. כיום בשוק קיימים מספר שמנים בודדים בריכוז של כ-30% שגם הם נדירים ביותר ולא זמינים למרבית המטופלים, ולאחר כניסתה של רפורמת הקנאביס הרפואי לתוקף, ככל הנראה לא יהיו יותר שמנים חזקים בריכוז גבוה שיהיו זמינים למכירה בכלל. כלומר, שמן ריק סימפסון היה ונשאר מוצר שניתן להכין אך ורק בבית, בתהליך של מיצוי פרחי קנאביס בתמצית אלכוהולית.